**NARIADENIE VLÁDY**
Slovenskej republiky

z ............ 2022,

**ktorým sa ustanovujú podrobnosti o interoperabilite autorádií a koncových zariadení určených na príjem digitálneho televízneho signálu**

Vláda Slovenskej republiky podľa § 95 ods. 2 zákona č. 452/2021 Z. z. o elektronických komunikáciách nariaďuje:

§ 1

1. Každé autorádio integrované v novom vozidle kategórie M, ktoré je uvedené na trh po 1. februári 2022 na účely predaja alebo prenájmu, musí byť schopné prijímať a reprodukovať rozhlasové programové služby poskytované prostredníctvom analógového pozemského rozhlasového vysielania aj digitálneho pozemského rozhlasového vysielania.
2. Prijímače uvedené v odseku 1, ktoré sú v súlade s harmonizovanými normami, na ktoré sú v Úradnom vestníku Európskej únie uverejnené odkazy, alebo ich časťami, sa považujú za prijímače, ktoré sú v súlade s požiadavkou prijímať a reprodukovať rozhlasové programové služby poskytované prostredníctvom analógového pozemského rozhlasového vysielania aj digitálneho pozemského rozhlasového vysielania, na ktorú sa tieto normy alebo ich časti vzťahujú.

§ 2

Koncové zariadenie pre spotrebiteľa určené na príjem digitálnych televíznych signálov pozemského vysielania,[[1]](#footnote-1)) káblového vysielania alebo družicového vysielania, predávané, prenajímané alebo inak dostupné na trhu, ktoré je schopné dekódovať digitálne televízne signály televíznych programových služieb,[[2]](#footnote-2)) musí

1. umožniť dekódovanie týchto signálov v súlade so spoločným európskym kódovacím algoritmom, ktorý spravuje Európsky inštitút pre normalizáciu v telekomunikáciách,
2. zobrazovať signály vysielania, ktoré sú voľne šírené, ak je koncové zariadenie predmetom nájmu, za podmienky dodržiavania zmluvy o nájme.

§ 3

Každý digitálny televízny prijímač s integrovanou obrazovkou s viditeľnou uhlopriečkou väčšou než 30 cm môže byť uvedený na trh na účely predaja alebo prenájmu, iba ak je vybavený aspoň jednou zásuvkou s otvoreným rozhraním, a to buď normalizovanou, alebo zodpovedajúcou norme prijatej uznanou európskou normalizačnou organizáciou, alebo zodpovedajúcou špecifikácii bežne využívanej v priemysle[[3]](#footnote-3)) umožňujúcim jednoduché pripojenie periférnych zariadení a schopným preniesť všetky relevantné prvky digitálneho televízneho signálu, vrátane informácií týkajúcich sa interaktívnych služieb a služieb s podmieneným prístupom.

Záverečné ustanovenia

§ 4

Týmto nariadením vlády sa preberajú právne záväzné akty Európskej únie uvedené v prílohe.

§ 5

Zrušovacie ustanovenie

Zrušuje sa nariadenie vlády Slovenskej republiky č. 26/2005 Z. z. o technických požiadavkách prevádzkyschopnosti koncových zariadení určených na príjem digitálneho televízneho signálu a prevádzkyschopnosti analógových televíznych prijímačov a digitálnych televíznych prijímačov.

Účinnosť

§ 6

Toto nariadenie vlády nadobúda účinnosť 1. marca 2022.

Príloha

k nariadeniu vlády č. .../2022 Z. z.

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (prepracované znenie) (Ú. v. EÚ L 321, 17.12.2018).

1. ) Napríklad TNI 36 7554 Technická špecifikácia prijímačov DVB‑T/-T2 určených na slovenský trh (36 7554), STN EN 303 340 Prijímače digitálneho pozemného televízneho vysielania. Harmonizovaná norma pre prístup k rádiovému spektru (87 3340). [↑](#footnote-ref-1)
2. ) § 3 zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov. [↑](#footnote-ref-2)
3. ) Napríklad STN EN 50049-1 Požiadavky na prepojenie domácich a podobných elektronických zariadení. Časť 1: Konektor na prepojenie TV prijímača a periférnych zariadení (36 7517).. [↑](#footnote-ref-3)